På loftet sidder nissen med sin julegrød - men nu sidder Esben Blicher fra Nørresundby der også. Han er smittet med covid-19 og kommer til at holde juleaften på førstesalen i sit hus uden sin familie. -	Jeg synes, det er synd for vores børn. Jeg ved, at de har glædet sig til, at vi skulle ned og besøge bedsteforældrene og holde jul med dem, siger Esben Blicher ud af vinduet fra loftet. Skør jul Nedenunder har Jannie Blicher Jakobsen og børnene Liv og Hugo  på fire og to år fået hjælp til at få hentet et juletræ. Mor og børn  er ikke smittede, men er alligevel gået i isolation som nære kontakter. -	Vi skal holde en skør jul, fordi min far har corona, siger fire-årige Liv, mens hendes mor uddyber. -	Det er lidt frustrerende. Vi har haft et lidt hårdt år herhjemme, så vi havde glædet os til at holde jul med den store familie, siger Jannie Blicher Jakobsen. I Østervrå må folketingsmedlem Bent Bøgsted (DF) og hans kone Hanne også undvære familien juleaften. De skulle have været sammen med børn og børnebørn i juledagene. Det bliver der ikke noget af nu, for hr. og fru Bøgsted er smittede. -	Det er noget træls, for vi havde virkelig glædet os til de her tre dage, hvor vi skulle være sammen med børn og børnebørn. Det går så i vasken det hele, fordi vi bliver smittet med corona, siger Bent Bøgsted, der mistænker, at han har taget smitten med hjem fra folketingssalen. Facetime med far Alene i Nordjylland er 4477 personer testet positive for coronavirus i den seneste uge. Dermed er der mange, der som de to familier kommer til at få en ganske anderledes jul end de havde planlagt. Familien Blicher havde overvejet helt at glemme alt om jul den 24. december og holde jul senere, men den fire-årige datter har opfattet, at der er fredag, det er juleaften, så Jannie Blicher Jakobsen har set sig nødsaget til at holde en “nødjul” på den rigtige aften med Facetime-opkald med far Esben på loftet. -	Jeg har nået at købe nogle ekstra gaver til børnene, og så får vi bagt nogle julekager og får hygget så meget, som vi nu kan, siger Jannie Blicher Jakobsen. Børnetegning skubbet ind under døren Familien Blicher holder jul hver for sig med far på loftet. De ikke vil risikere at mor og børn også bliver smittede, så isolationen bliver endnu længere. Far Esben har allerede fået en julegave, for hans fire-årige datter har skubbet en børnetegning ind under døren til ham. Hvis alt går vel, kan Esben komme ud af isolation anden juledag - og så skal der holdes forsinket jul. -	Så kører vi ned til mine forældre og får en juleaften med mad og dans om træet og gaver til børnene. Det bliver bare ikke den 24. december. Det bliver bestemt en jul, jeg kommer til at huske, siger Esben Blicher.
Det er virkeligt træls - især for børnene. Sådan lyder det fra Esben Blicher fra Nørresundby, der er en af de nordjyder, der lige nu er ramt af covid-19, og derfor må gå i isolation og undvære at være sammen med familien juleaften.